open-index/open-wikipedia-markdown huggingface dataset:
Νίνο (τραγουδιστής)

Ο **Στέφανος-Σακελλάριος Ξυπολιτάς**, (Στοκχόλμη, 29 Ιουνίου 1981) γνωστός με το καλλιτεχνικό ψευδώνυμο **Νίνο**, είναι Έλληνας τραγουδιστής. Ξεχώρισε μέσα από το τηλεοπτικό talent show «Fame Story», το 2002. Έχει κυκλοφορήσει πέντε στούντιο άλμπουμ και αρκετά singles. Επίσης, έχει συνεργαστεί με ονόματα της ελληνικής μουσικής σκηνής, όπως οι: Άννα Βίσση, Πέγκυ Ζήνα, Σταμάτης Γονίδης, Πασχάλης Τερζής, Έλενα Παπαρίζου, Λευτέρης Πανταζής και Κωνσταντίνος Αργυρός.

## Καριέρα
Γεννήθηκε το 1981 στη Στοκχόλμη της Σουηδίας, από τους Σκεύο και Κάρεν Ξυπολιτά, αλλά μεγάλωσε στη Ρόδο. Επαγγελματικά ασχολείται με το τραγούδι από 16 χρονών. Ήδη από τα σχολικά χρόνια, ο Νίνο έδειχνε την αγάπη του για το τραγούδι και τη μουσική. Μέχρι την ηλικία των 16 ήξερε να παίζει αρμόνιο, κιθάρα (ηλεκτρική, κλασική), ντραμς, φυσαρμόνικα, ακορντεόν και μπάσο (αυτοδίδακτος).

Πριν συμμετάσχει στο «Fame Story» είχε ήδη αρχίσει εμφανίσεις σε νυχτερινά κέντρα, τόσο στη Ρόδο, όσο και σε Αθήνα - Πάτρα. Η καριέρα του άρχισε το 2003, με την κυκλοφορία του πρώτου του δίσκου, «Νίνο*Νίνο*Νίνο».

## Προσωπική ζωή
Από το 2008 μέχρι το 2010 ήταν σε σχέση με την εστεμμένη Σταρ Ελλάς 2007 και παρουσιάστρια Δούκισσα Νομικού.

Από το 2012 μέχρι το 2017 ήταν παντρεμένος με τη Χρυσή Βαρδινογιάννη, κόρη του επιχειρηματία Γιώργου Βαρδινογιάννη και της Αγάπης Πολίτη. Μαζί απέκτησαν δύο παιδιά: τον Γιώργο-Σκεύο (γενν. 2013) και την Κάρεν-Αγάπη (γενν. 2014).

Από το 2023 (με έναν ενδιάμεσο χωρισμό) είναι σε σχέση με την τραγουδίστρια Josephine.

## Παραπομπές


Κατηγορία:Έλληνες τραγουδιστές
Κατηγορία:Έλληνες τραγουδιστές ποπ
Κατηγορία:Έλληνες τραγουδοποιοί
Κατηγορία:Έλληνες μουσικοί
Κατηγορία:Έλληνες μουσικοί παραγωγοί
Κατηγορία:Έλληνες στιχουργοί
Κατηγορία:Έλληνες συνθέτες
Καλλιόπη Λίγκα

Η **Καλλιόπη Λίγκα** υπήρξε πρόσωπο του Πολέμου του 1940. Γεννήθηκε το 1889 και ήταν γνωστή ως η περίφημη «**Μάνα του Στρατιώτη**» (στον πόλεμο 1940-41). Πέθανε στις 15 Φεβρουαρίου 1982, σε ηλικία 93 ετών, στα Γιάννενα.

## Παραπομπές


Κατηγορία:Έλληνες του Β΄ Παγκοσμίου Πολέμου
Κατηγορία:Γυναίκες στον Β' Παγκόσμιο Πόλεμο
Εμπάργκο

Το **εμπάργκο** ή **κωλυσιπλοΐα** είναι διεθνής όρος που χρησιμοποιείται για τον οικονομικό (και όχι μόνο) αποκλεισμό μιας χώρας από άλλη ή άλλες για λόγους εθνικού συμφέροντος ή εθνικής ασφαλείας. Γενικά με τον όρο αυτό αποδίδεται η απαγόρευση εισόδου και εξόδου πλοίων σε λιμένες χωρών, που επιβάλλεται όμως από κρατική αρχή και εφαρμόζεται περισσότερο σε διεθνείς εμπλοκές. Παλαιότερα λεγόταν και θαλάσσιος αποκλεισμός. Με νεότερη σημασία, το εμπάργκο είναι η απαγόρευση πωλήσεων σε μία χώρα κάποιων κατηγοριών εμπορευμάτων, συνήθως όπλων, που επιβάλλεται από άλλη χώρα ή χώρες

Κατά το Διεθνές Δίκαιο θεωρείται ως ειρηνικό μέτρο πίεσης και έχει εφαρμοσθεί αρκετές φορές στην προσφατη ιστορία. Χαρακτηριστικές τέτοιες κωλυσιπλοΐες είχαν επιβληθεί παλαιότερα στην Κούβα, Λιβύη, και Ιράκ. Στην Ελλάδα γνωστό είναι το εμπάργκο που επέβαλε ο Ανδρέας Παπανδρέου στην Πρώην Γιουγκοσλαβική Δημοκρατία της Μακεδονίας το 1994.

Ιστορικά η αρχαιότερη κωλυσιπλοΐα που επιβλήθηκε ποτέ ήταν εκείνη της Αθηναϊκής Δημοκρατίας κατά των Μεγάρων, το γνωστό ως Μεγαρικό ψήφισμα, το οποίο υπήρξε ένα από τα αίτια του Πελοποννησιακού Πολέμου.

## Παραπομπές


## Εξωτερικοί σύνδεσμοι

Κατηγορία:Ναυτιλιακή οικονομία
Κατηγορία:Ναυτική ιστορία
Κατηγορία:Διεθνές Δίκαιο
Κατηγορία:Διεθνείς σχέσεις
Κομμουνιστές

Ο όρος **Κομμουνιστές** μπορεί να αναφέρεται σε κάποιο από τα παρακάτω.

* Οπαδοί του κομμουνισμού
* ''Οι κομμουνιστές'' (μυθιστόρημα)
Art Glass

thumb|200 px|right|"Έλιξ" Η σπείρα της ανέλιξης. ''Notis'', Αθήνα, 1991.
**Art Glass** είναι διεθνής όρος της σύγχρονης, κυρίως καλλιτεχνικής, υαλουργίας που ως ευρύτατος όρος αγκαλιάζει μια πολύ μεγάλη ποικιλία τεχνικών εφαρμογών, κύριο υλικό της οποίας είναι το γυαλί. 
Περιλαμβάνει τις πολυποίκιλες τεχνικές κατασκευής των βιτρώ, την τεχνική του λιωμένου / φυσητού γυαλιού, 
την τεχνική του σκαλίσματος και της χαρακτικής, του ανάγλυφου και της αμμοβολής και φυσικά την ιδιότυπη γλυπτική με γυαλί ή συνθέσεις αυτού.

Στις αρχές της δεκαετίας του '60 το γυαλί άρχισε να χρησιμοποιείται από καλλιτέχνες 
για να εκφράσει τις εικαστικές τους προθέσεις δημιουργώντας πρωτότυπα, μοναδικά κομμάτια, 
παράγοντας έτσι μια τέχνη με ελεύθερη μορφή, που δεν περιορίζεται από την χρηστικότητα.

Έτσι διαμορφώθηκε το λεγόμενο   Studio Glass Movement , στο οποίο μεμονωμένοι καλλιτέχνες 
ή με μερικούς εξειδικευμένους βοηθούς δημιουργούν έργα τέχνης μ' αυτό το υλικό.

Το γυαλί είναι ένα ιδιαίτερα ευπροσάρμοστο μέσο. Μολονότι τα πειράματα που προβίβασαν το γυαλί στο επίπεδο υλικών όπως το μάρμαρο, ο μπρούντζος και ο καμβάς έγιναν με διαφορετικούς τρόπους και σε διαφορετικά μέρη και καιρούς, αυτή η τέχνη αναφέρεται συλλογικά ως *Art Glass*.

Μετά από κοντά μισό αιώνα εξέλιξης, η Art Glass είναι σήμερα ένα διεθνές φαινόμενο. 
Οι πρωτοπόροι του διαδέχτηκαν από πολυάριθμους, ενθουσιώδεις δημιουργούς και συλλέκτες.
Διάσημα μουσεία και γκαλερί συνέλεξαν αυτήν την τέχνη και πλέον διδάσκεται 
σε σχολές για το γυαλί στην Ευρώπη, την Αμερική, την Ιαπωνία και σε άλλα μέρη του κόσμου.
Ο πιο γνωστός από τους συγχρόνους είναι ο Αμερικανός Dale Chihuly, ο οποίος χρησιμοποιεί μερικούς από τους καλύτερους ειδικούς τεχνίτες για να πραγματοποιήσει τις μεγάλες και πολύχρωμες δημιουργίες του.
Στην Ελλάδα, πασίγνωστος είναι ο επιβλητικός "Δρομέας" του Κώστα Βαρώτσου, καθώς και τα πολυποίκιλα έργα του Notis.

Σήμερα, οι καλλιτέχνες του γυαλιού βρίσκονται στην πρωτοπορία της τεχνολογίας στην πράξη.

## Παραπομπές


## Εξωτερικοί σύνδεσμοι

* NJM Gallery of Glass Art  
* Corning Museum of Glass 
* Notis Art Glass
*''Art Glass Forum: Περισσότερες πληροφορίες για την Art glass''
* Contemporary glass artists - award winning studio

Κατηγορία:Καλλιτεχνικές τεχνικές
Κατηγορία:Είδη τέχνης
Διωναία

Η **Διωναία** (*Dionaea muscipula* - *Διωναία η μυγοπαγίδα*) είναι σαρκοφάγο φυτό το οποίο αιχμαλωτίζει και τρέφεται με μικρά ζώα (κυρίως μικρά έντομα και αραχνίδες). Το περιβάλλον στο οποίο αναπτύσσεται το φυτό είναι κυρίως υγρό, εκτεθειμένο στην ηλιακή ακτινοβολία και θερμό. Δεν προσαρμόζεται σε διαφορετικές συνθήκες από αυτές του φυσικού της περιβάλλοντος.

Απαντάται κυρίως σε περιβάλλοντα φτωχά σε άζωτο, σε πολλά σημεία σε όλον τον κόσμο. Στις Η.Π.Α. βρίσκεται μόνο στην Βόρεια και την Νότια Καρολίνα. Τα λιγοστά θρεπτικά συστατικά του εδάφους είναι ο λόγος για τον οποίο το φυτό εξελίχθηκε σε τόσο περίπλοκη παγίδα. Τα έντομα συνήθως παρέχουν το άζωτο για τον σχηματισμό πρωτεϊνών. Η Διωναία δεν είναι τροπικό φυτό και αντέχει σε ήπιους χειμώνες.

Η φυσική λεία του είναι κυρίως έντομα και αράχνες που αναπηδούν ή έρπονται. Το θήραμα καθώς αγγίζει τα φύλλα του φυτού αναδεύει τις απτικές του τρίχες, προκαλώντας την ενεργοποίηση ενός μηχανισμού κατά τον οποίο το αρθρωτό φύλλο βαθμιαία κλείνει. Πιο συγκεκριμένα, με το πρώτο άγγιμα σε μία από αυτές τις τρίχες, η παγίδα προετοιμάζεται να κλείσει, αλλά εγκλωβίζει τη λεία πλήρως μόνο αν μια δεύτερη τρίχα διεγερθεί μέσα σε περίπου είκοσι δευτερόλεπτα από την πρώτη επαφή. Οι ενεργοποιήσεις μπορούν να συμβούν ακόμη και μέσα σε 1/10 του δευτερολέπτου από την αρχική επαφή.

Τα φύλλα δηλαδή έχουν εξελιχθεί σε όργανα αιχμαλωσίας, καθώς διαθέτουν έναν αριθμό από μηχανικά ευαίσθητες τρίχες και μια πυκνή συστοιχία αδένων. Τα έντομα προσελκύονται από τις φρουτώδεις πτητικές ενώσεις που εκλύουν τα σαρκοφάγα αυτά φυτά.

## Ετυμολογία
Η κοινή ονομασία του φυτού Διωναία σημαίνει "κόρη της Διώνης". Δηλαδή αναφέρεται στη θεά Αφροδίτη, η οποία ήταν κόρη του Δία και της Διώνης. Το λατινικό όνομα του είδους, muscipula, είναι λατινικό και σημαίνει τόσο «ποντικοπαγίδα» όσο και «μυγοπαγίδα». Η λατινική λέξη muscipula («ποντικοπαγίδα») προέρχεται από τις λέξεις mus («ποντίκι») και decipula («παγίδα»), ενώ η ομώνυμη λέξη muscipula («μυγοπαγίδα») προέρχεται από τις λέξεις musca («μύγα») και decipula.

## Παραπομπές


## Εξωτερικοί σύνδεσμοι

* Εικόνες και ταινίες για τη Διωναία ''(Dionaea muscipula)'' στο ARKive
* Βlog για τη Διωναία Huge, colourful gallery of many venus fly traps.
* Το σαρκοφάγο φυτό FAQ
* Forum για τα σαρκοφάγα φυτά
* Η μυστηριώδης Διωναία
* Η Διωναία στο Discovery
* Πώς λειτουργεί η Διωναία
* Carolina Beach State Park, "Fly trap Trail"
* Εταιρεία για τα Σαρκοφάγα Φυτά Πλήρης κατάλογος φυτών.
* Εταιρεία για τα Σαρκοφάγα Φυτά Λεπτομέρειες για το φυτό.
* Καταπολέμηση των κουνουπιών με σαρκοφάγα φυτά. (Ελλην.)
* 

Κατηγορία:Σαρκοφάγα φυτά
Κατηγορία:Δροσεροειδή
Μνήμη (μυθολογία)

Η **Μνήμη** ήταν μία από τις τρεις αρχαιότερες Μούσες, και πριν την εμφάνιση των γνωστών εννέα Πιερίδων Μουσών, στις οποίες είχαν αφιερώσει τον Ελικώνα ως τόπο κατοικίας των οι ιδρυτές της Βοιωτικής πόλης Άσκρη, οι γιοί του Αλωέα, ο Εφιάλτης και ο Ώτος.

Με αυτή την τριαδική υπόσταση λατρεύονταν στη πόλη αυτή οι αρχαιότερες Μούσες: Μελέτη, Μνήμη και Αοιδή καθώς επίσης στο Μαντείο των Δελφών και στη Σικυώνα.

Σ' αυτές ήταν αφιερωμένο το γλυπτό σύμπλεγμα των Κρανάχου, Αγελάδα (όνομα γλύπτου) και Αριστοκλή που παρίσταναι τη Μελέτη με λύρα, την Μνήμη με βάρβιτο και την Αοιδή με αυλό. Επίσης υπήρχε και άλλο ανάγλυφο σύμπλεγμα που παρουσίαζε τη Μνήμη με την Αρετή, τη Σοφία και την Πίστη. Το τελευταίο αυτό σύμπλεγμα, φτιαγμένο από τον Αρχέλαο, πέρασε και στη Χριστιανική Αγιογραφία.

Κατηγορία:Μούσες
Αικατερίνη Βερώνη

Η **Αικατερίνη Βερώνη - Γεννάδη** (Κωνσταντινούπολη 1867 - 18 Μαΐου 1955) υπήρξε μία από τις μεγαλύτερες πρωταγωνίστριες του ελληνικού  θεάτρου και ιδιαίτερα του ρομαντικού δραματολογίου.

## Βιογραφικά στοιχεία
Γεννήθηκε και μεγάλωσε στην Κωνσταντινούπολη. Πρωτεμφανίστηκε στη θεατρική σκηνή το 1885 με το ρόλο της Αδριανής Καρντοβίλ στο έργο του Ευγένιου Σύη (*Eugène Sue*) *Ο περιπλανώμενος Ιουδαίος* ως μέλος του θιάσου του Δημοσθένη Αλεξιάδη και είχε αμέσως πολύ μεγάλη επιτυχία. Η Βερώνη θεωρήθηκε ότι ενσάρκωνε τα ρομαντικά ιδεώδη της εποχής. Διέπρεψε στους σημαντικότερους ρομαντικούς ρόλους καθώς και στα ιστορικά δράματα που γνώριζαν τότε μεγάλες δόξες. 

Το 1902 νυμφεύτηκε το συνάδελφο της ηθοποιό Γ. Γεννάδη. Διετέλεσε πρωταγωνίστρια στο Βασιλικό Θέατρο (Ελλάδα) αλλά τελικά δημιούργησε δικό της θίασο με τον σύζυγό της και ξεκίνησε τις περιοδείες οπουδήποτε υπήρχε ελληνικό στοιχείο επί 30 χρόνια, μέχρι το 1920 που αποσύρθηκε.

Μνημειώδης υπήρξε η αντιζηλία της με την έτερη μεγάλη πρωταγωνίστρια του ελληνικού θεάτρου της εποχής,  Ευαγγελία Παρασκευοπούλου. Χαρακτηριστικά, αναφέρονται τα επεισόδια του 1893 για την παράσταση της *[[Φαύστα|Φαύστας]]* του Βερναρδάκη. Ο Βερναρδάκης είχε προτιμήσει την Βερώνη για την πρεμιέρα του έργου στο θέατρο ''Ολύμπια'' αλλά ο Δ. Κοτοπούλης  επέλεξε την Παρασκευοπούλου για να ανεβάσει το έργο μία μέρα αργότερα στο θέατρο *Ομόνοια*. Οι παθιασμένοι θαυμαστές τους συναντήθηκαν μετά την παράσταση στην Ομόνοια που για τα ινδάλματά τους κατέληξαν σε συμπλοκή.

Η Αικατερίνη Βερώνη που σημάδεψε με το ύφος και το όνομά της την ελληνική θεατρική σκηνή, για σχεδόν 40 χρόνια, πέθανε από θρόμβωση της στεφανιαίας στην κλινική Σμπαρούνη (στην Αθήνα), τον Μάιο του 1955 σε ηλικία 88 ετών.

## Εξωτερικοί σύνδεσμοι

## Παραπομπές


Κατηγορία:Ελληνίδες ηθοποιοί θεάτρου
Παλαιοχώρι Καβάλας

Το **Παλαιοχώρι Καβάλας** βρίσκεται στις πλαγιές του όρους Παγγαίου στον νομό Καβάλας. Είχε 1114 κατοίκους στην απογραφή του 2021, από 1.404 το 2011. Απέχει 27 χιλιόμετρα από την πόλη της Καβάλας και 10 χιλιόμετρα από την Ελευθερούπολη. Διοικητικά ανήκει στον Δήμο Παγγαίου.

## Ιστορικό
Στο χωριό υπήρχε ένα αρχαίο Μακεδονικό κάστρο που για αιώνες είναι γνωστό ως το *Κάστρο του Αλέξανδρου*. Το Κάστρο χτίστηκε από τους Μακεδόνες για να προστατεύονται τα μεταλλεία χρυσού της περιοχής, τα οποία συνέδραμαν στην υλοποίηση της εκστρατείας του Μεγάλου Αλεξάνδρου στην ανατολή. Κάποια στιγμή τα κοιτάσματα εξαντλήθηκαν και το Κάστρο εγκαταλείπεται. Το *Κάστρο του Αλέξανδρου* στις αρχές του 18ου αιώνα δίνει και το όνομά του στο Παλαιοχώρι, το οποίο αναφέρεται ως το χωριό του Αλέξανδρου.

Το 1185 ο Βυζαντινός Στρατηγός Αλέξιος Βρανάς ανακατασκευάζει το κάστρο, και το επανδρώνει, με σκοπό τον έλεγχο της διόδου μεταξύ του ορεινού όγκου του Παγγαίου και της Πρασιάδας λίμνης, που καλύπτει την σημερινή πεδιάδα των Φιλίππων. Τότε μετονομάστηκε σε Βρανόκαστρο, λόγω του δεύτερου κτήτορά του. Το Κάστρο για δύο αιώνες κατόρθωσε να αποκρούει τους εισβολείς, μέχρι το 1383 που το κατέλαβαν οι Οθωμανοί. (Πηγή: Αριστείδη Χρ. Μεντίζη, "Το Κάστρο του Παλαιοχωρίου. Προμαχώνας Ιστορίας", Έκδοση Περιφέρειας ΑΜ-Θ, 2006).

Μετά την Μικρασιατική καταστροφή στους ντόπιους πληθυσμούς του Παλαιοχωρίου, προστέθηκαν μικρασιάτες πρόσφυγες από διάφορες περιοχές, πολλοί από αυτούς προέρχονταν από το Ελληνικό χωριό Γιαλί Τσιφλίκ, της περιοχής Προύσας-Τρίγλιας.

Κατηγορία:Χωριά της περιφερειακής ενότητας Καβάλας
Κατηγορία:Δήμος Παγγαίου
Παλαιοχώρι (αποσαφήνιση)

Το **Παλαιοχώρι** ή **Παλαιοχώριο** είναι συνηθισμένο ελληνικό τοπωνύμιο.

Παρακάτω ακολουθεί κατάλογος με τους οικισμούς που φέρουν αυτό το όνομα ανά γεωγραφικά διαμερίσματα:

## Στερεά Ελλάδα
* Παλαιοχώρι Καψοράχης Αιτωλοακαρνανίας
* Παλαιοχώρι Σίμου Αιτωλοακαρνανίας
* Παλαιοχώρι Αττικής
* Παλαιοχώρι Ραπτοπούλου Ευρυτανίας
* Παλαιοχώρι Φραγκίστας Ευρυτανίας
*Παλαιοχώρι Ψιανών Ευρυτανίας
* Παλαιοχώρι Εύβοιας
* Παλαιοχώρι Δωριέων Φθιώτιδας
*Παλαιοχώρι Λαμιέων Φθιώτιδας
* Παλαιοχώρι Τυμφρηστού Φθιώτιδας
* Παλαιοχώρι Φωκίδος

## Πελοπόννησος
* Παλαιοχώρι Αργολίδας
* Παλαιοχώρι Δημητσάνας Αρκαδίας
* Παλαιοχώρι Λεωνιδίου Αρκαδίας
* Παλαιοχώρι Αλιφείρας Ηλείας
* Παλαιοχώρι Γαστούνης Ηλείας
* Παλαιοχώρι Χρυσοχωρίου Ηλείας
* Παλαιοχώρι Λακωνίας

## Ήπειρος
* Παλαιοχώρι Αγνάντων Άρτας
* Παλαιοχώρι Αθαμανίου Άρτας
* Παλαιοχώρι Βουργαρελίου Άρτας
* Παλαιοχώρι Σκούπας Άρτας
*Παλαιοχώρι (Αγίων Πάντων) Θεσπρωτίας
*Παλαιοχώρι (Παλαιοχωρίου) Θεσπρωτίας
* Παλαιοχώρι Μικρού Περιστερίου Ιωαννίνων
* Παλαιοχώρι Μπότσαρη Ιωαννίνων
* Παλαιοχώρι Συρράκου Ιωαννίνων

## Νησιά Αιγαίου Πελάγους
* Παλαιοχώρι Θάσου
* Παλαιοχώρι Λέσβου
* Παλαιοχώρι Σάμου

## Νησιά Ιονίου Πελάγους
* Παλαιοχώρι Κέρκυρας

## Μακεδονία
*Παλαιοχώρι Γρεβενών
*Παλαιοχώρι Ημαθίας, που καταργήθηκε το 1961
* Παλαιοχώρι Καβάλας
* Παλαιοχώρι Χαλκιδικής

## Θεσσαλία
* Παλαιοχώρι Μουζακίου Καρδίτσας
* Παλαιοχώρι Παμίσου Καρδίτσας
* Παλαιοχώρι Φουντωτού Καρδίτσας
* Παλαιοχώρι Γαρδικίου Τρικάλων
* Παλαιοχώρι Κλεινοβού Τρικάλων
* Παλαιοχώρι Στουρναραίικων Τρικάλων
 
## Δείτε επίσης
* Παλαιοχώρα (αποσαφήνιση)
*Παλαιοχωράκι (αποσαφήνιση)
* Παλαιοχώρια Αιτωλοακαρνανίας

Κατηγορία:Αποσαφηνίσεις ελληνικών τοπωνυμίων
Κόλλυβα

Τα **κόλλυβα** είναι ένα γλύκισμα το οποίο προσφέρεται εις μνήμη των νεκρών. Αποτελείται συνήθως από βρασμένο σιτάρι, ρόδι, κόλιανδρο και ξηρούς καρπούς. Συνηθίζεται τα τελευταία χρόνια να καλύπτονται με ζάχαρη άχνη.

Η λέξη προέρχεται από την αρχαιοελληνική λέξη *κόλλυβος*, που ήταν κόκκος δημητριακών καρπών (και με την έννοια αυτή πέρασε στα κόλλυβα). Κόλλυβος ήταν και το πολύ μικρό νόμισμα στην Περσική αυτοκρατορία.

Τα κόλλυβα προσφέρονται στους παρευρισκόμενους σε μνημόσυνα στην εκκλησία, αλλά και διανέμονται στη συνέχεια σε συγγενικά ή φιλικά σπίτια. Το έθιμο προέρχεται από τα παλαιότερα χριστιανικά χρόνια και έχει σχέση με τα περίδειπνα των Ελλήνων και άλλων λαών.

## Συστατικά
Τα συνηθισμένα συστατικά των κολλύβων είναι:
*σιτάρι
*καλαμπόκι (σπανιότερα)
*ξηροί καρποί (αμύγδαλο - καρυδόψιχα - φουντούκια)
*σταφίδα
*σπόροι από ρόδι
*κουκουνάρι
*ζάχαρη
*κανέλα
*μαϊντανός (σε μερικές περιοχές της Ελλάδας π.χ. Πελοπόννησος)
*τριμμένη φρυγανιά ή γαλέτα

## Εξωτερικοί σύνδεσμοι
* 
* 

Κατηγορία:Γλυκά
Κατηγορία:Θρησκευτικά έθιμα
Κατηγορία:Ελληνική κουζίνα
Κατηγορία:Σερβική κουζίνα
Κατηγορία:Σλαβική κουζίνα
Κατηγορία:Βαλκανική κουζίνα
Κατηγορία:Ταφικά έθιμα
Κατηγορία:Τρόφιμα θρησκευτικού χαρακτήρα
Κατηγορία:Τρόφιμα τελετουργικού χαρακτήρα
Κατηγορία:Χυλοί
Δυτική Όχθη

Η **Δυτική Όχθη** ( **, , *HaGadah HaMa'aravit*). Ο όρος εκπορεύεται από τη γεωγραφική θέση στη δυτική όχθη του Ιορδάνη ποταμού. Η περιοχή βρίσκεται βόρεια της Νεκράς Θάλασσας και συμπεριλαμβάνει τις πόλεις Τζενίν και Ναμπλούς. Κατά τους Εβραίους αποτελεί την περιοχή της Ιουδαίας. Αποτελεί πεδίο ωμής βίας και συγκρούσεων με επιθέσεις και συγκρούσεις μαινόμενες συνεχώς. Το 2003 και 2004 η αυξανόμενη βία στη Δυτική Όχθη άφησε πίσω της αναρίθμητους τραυματίες και νεκρούς, όπως και κατεστραμμένες περιουσίες πολιτών.

## Πληθυσμός
[thumb|left|250px|Το καθεστώς των εδαφών της Δυτικής Όχθης σύμφωνα με τις [συμφωνίες του Όσλο:]]
To CIA World Fact Book αναφέρει ότι η Δυτική Όχθη εκτιμάται πως τον Ιούλιο του 2009 είχε 2.461.267 κατοίκους. Η ίδια πηγή αναφέρει γύρω στους 187.000 Ισραηλινούς εποίκους στη Δυτική Όχθη και περί τους 177.000 στην ανατολική Ιερουσαλήμ.

## Παλαιστίνη
Η περιοχή αυτή κηρύχθηκε από παλαιστινιακές οργανώσεις ως μέρος του κράτους της Παλαιστίνης.

## Παραπομπές


## Εξωτερικοί σύνδεσμοι
* 

Κατηγορία:Αμφισβητούμενες περιοχές
Κατηγορία:Γεωγραφία της Μέσης Ανατολής
Κατηγορία:Παλαιστίνη
Ακιχίτο

Ο **Τσουγκού Νο Μίγια Ακιχίτο** (, προφέρεται: *Ακίχιτο*, 23 Δεκεμβρίου 1933) είναι μέλος της αυτοκρατορικής οικογένειας της Ιαπωνίας και αποτέλεσε τον 125ο αυτοκράτορα της Ιαπωνίας.

## Βιογραφία
Γεννήθηκε στις 23 Δεκεμβρίου 1933 στο Αυτοκρατορικό Παλάτι του Τόκιο. Γιος του Χιροχίτο και της Πριγκίπισσα Ναγκάκο Κούνι. Έγινε αυτοκράτορας στις 7 Ιανουαρίου 1989 και παραιτήθηκε από τον αυτοκρατορικό θρόνο στης 30 Απριλίου 2019 υπέρ του διαδόχου και πρωτότοκο γιο του πρίγκιπα Ναρουχίτο όπου την 1 Μαΐου 2019 διαδέχθηκε τον πατέρα του ως 126ος αυτοκράτορας της Ιαπωνίας.

Η εποχή της βασιλείας του Αυτοκράτορα Ακιχίτο φέρει την ονομασία «Χεϊσέι» (平成, «Heisei») και βάσει του εθίμου, μετά τον θάνατό του θα είναι γνωστός ως **Αυτοκράτορας Χεϊσέι**. Ο πλήρης τίτλος του είναι *η Αυτού Αυτοκρατορική Μεγαλειότης ο Αυτοκράτορας Ακιχίτο της Ιαπωνίας*. Τον Αύγουστο του 2016 εξέφρασε την επιθυμία του να παραιτηθεί και να αποσυρθεί, ενώ την 1 Μαΐου 2019 ο γιος του και πρίγκιπας Ναρουχίτο τον διαδέχθηκε στον θρόνο.

## Οικογένεια
Παντρεύτηκε τη Μιτσίκο Σόντα στις 10 Απριλίου 1959, η οποία έγινε η πρώτη αυτοκράτειρα της Ιαπωνίας η οποία δεν προέρχεται από κάποιο βασιλικό οίκο, αλλά από την αστική τάξη της χώρας. Μαζί απέκτησαν τρία παιδιά.
* Ναρουχίτο (γεν. το 1960), παντρεμένος με την Μασάκο Οουάντα. Απέκτησαν 1 παιδί.
* Φουμιχίτο (γεν. το 1965), παντρεμένος με την Κίκο Καουασίμα. Απέκτησαν 3 παιδιά.
* Σαγιάκο Νόρι-νο-μίγια, μετέπειτα Σαγιάκο Κουρόντα (γεν. το 1969), παντρεμένη με τον Γιοσίκι Κουρόντα. Δεν απέκτησαν παιδιά.

## Παραπομπές


## Εξωτερικοί σύνδεσμοι
* 
* https://web.archive.org/web/20161120104322/http://www.kunaicho.go.jp/eindex.html - Ιστότοπος της Αυτοκρατορικής Οικογένειας της Ιαπωνίας.

Κατηγορία:Ιάπωνες Αυτοκράτορες
Κατηγορία:Πρίγκιπες της Ιαπωνίας
Κατηγορία:Ιάπωνες οικολόγοι
Κατηγορία:Τάγμα της Περικνημίδας
Κατηγορία:Τάγμα του Σωτήρος
Κατηγορία:Αποδέκτες του Τάγματος του Λευκού Αετού (Πολωνία)
Κατηγορία:Μεγαλόσταυρος του Τάγματος του Σωτήρος
Κλεμάν Μαρό

Ο **Κλεμάν Μαρό** (*Clément Marot*, 23 Νοεμβρίου 1496 - 12 Σεπτεμβρίου 1544) ήταν Γάλλος ποιητής της αναγεννησιακής περιόδου. 

Γεννήθηκε το 1496 και έζησε στην αυλή του βασιλιά Φραγκίσκου Α΄ του οποίου ήταν ο ιστοριογράφος. Εξαιτίας του γεγονότος ότι σατίριζε στα ποιήματά του τον κλήρο, κατηγορήθηκε ως αιρετικός και φυλακίστηκε επανειλημμένα. Προκειμένου να αποφύγει τις διώξεις, κατέφυγε για ένα διάστημα στη Φεράρα της Ιταλίας. Σημαντικότερα έργα του είναι: Η κόλαση, Ο ναός του έρωτα, Διάλογος των ερωτευμένων, Κήρυγμα του καλού και του κακού ποιμένα κά.

## Παραπομπές


## Εξωτερικοί σύνδεσμοι
* 

Κατηγορία:Γάλλοι ποιητές
Κλάουντιο Κολντεμπέλα

Ο **Κλάουντιο Κολντεμπέλα** (ιταλικά: *Claudio Coldebella*, 25 Ιουνίου 1968) είναι Ιταλός πρώην καλαθοσφαιριστής, που αγωνιζόταν ως γκαρντ.

Στην Ιταλία αγωνίστηκε στις ομάδες Μέστρε, Βίρτους Μπολόνια και Ολίμπια Μιλάνο ενώ στην Ελλάδα υπήρξε μέλος των Π.Α.Ο.Κ. και ΑΕΚ.

## Καριέρα
Ξεκίνησε την καριέρα του από την ιταλική Μέστρε και την αγωνιστική περίοδο 1986-87 μετακόμισε στην Αουρόρα Μπάσκετ Ντέσιο. Στη συνέχεια έπαιξε στη Βίρτους Μπολόνια, από το 1989 ως το 1995. Το καλοκαίρι του 1996, εγκαταστάθηκε στην Ελλάδα καθώς υπέγραψε συμβόλαιο συνεργασίας με την ΑΕΚ. Επόμενος σταθμός του ήταν ο ΠΑΟΚ, ενώ το 2002-03 επέστρεψε στην Ιταλία για λογαριασμό της Ολύμπια Μιλάνο. Στέφθηκε πρωταθλητής Ιταλίας τρεις φορές (1994, 1995, 1996), ενώ έχει κατακτήσει και ένα Κύπελλο Ιταλίας (1990), όλα αυτά με την Βίρτους Μπολόνια. Επίσης με την Βίρτους κατέκτησε το 1990 το Κύπελλο Σαπόρτα. Επίσης, το 1999 πήρε με τον ΠΑΟΚ το Κύπελλο Ελλάδας.

Αγωνιζόμενος με την εθνική Ιταλίας κατέκτησε το χρυσό μετάλλιο στους Μεσογειακούς Αγώνες το 1993. Επίσης κατέκτησε το ασημένιο μετάλιο στους Αγώνες Καλής Θέλησης το 1995 και το ασημένιο μετάλλιο στο Ευρωμπάσκετ το 1997.

Τα τελευταία χρόνια τα πέρασε στην Μιλάνο, με τη φανέλα της Αρμάνι. Στις 30 Ιουνίου 2006 αποφάσισε να σταματήσει την καριέρα του και γνωστοποίησε ότι θα παραμείνει στην ομάδα του Μιλάνου ως βοηθός του προπονητή της ομάδας, Σάσα Τζόρτζεβιτς.

## Προσωπική ζωή
Υπήρξε παντρεμένος με την Ελληνίδα ηθοποιό και επιχειρηματία Χριστίνα Παππά.

Είναι παντρεμένος με τη Μιλένα Μουτάφοβα από το 2017.

## Τίτλοι
* 1 Κύπελλο Κυπελλούχων: 1989-1990
* 3 Πρωταθλήματα Ιταλίας: 1993, 1994, 1995
* 1 Κύπελλο Ιταλίας: 1990
* 1 Σούπερ Καπ Ιταλίας: 1995
* 1 Κύπελλο Ελλάδας: 1999

## Εξωτερικοί σύνδεσμοι
 

Κατηγορία:Ιταλοί καλαθοσφαιριστές
Κατηγορία:Καλαθοσφαιριστές Εθνικής Ιταλίας 
Κατηγορία:Καλαθοσφαιριστές ΑΕΚ
Κατηγορία:Καλαθοσφαιριστές ΠΑΟΚ
Κατηγορία:Καλαθοσφαιριστές Ολίμπια Μιλάνου
Κατηγορία:Καλαθοσφαιριστές Βίρτους Μπολόνια
Κατηγορία:Καλαθοσφαιριστές ιταλικών συλλόγων
Κατηγορία:Ξένοι καλαθοσφαιριστές στην Ελλάδα
Κατηγορία:Καλαθοσφαιριστές Ευρωμπάσκετ 1993
Κατηγορία:Καλαθοσφαιριστές Ευρωμπάσκετ 1995
Κατηγορία:Καλαθοσφαιριστές Ευρωμπάσκετ 1997
Ρένα Καρθαίου

Η **Ρένα Καρθαίου** (Αθήνα, 1913 – 11 Οκτωβρίου 2005) ήταν Ελληνίδα ποιήτρια και μεταφράστρια. Το πραγματικό της όνομα ήταν Ειρήνη Λάκωνα.

## Βιογραφικά στοιχεία
Ήταν κόρη του γνωστού θεατρικού μεταφραστή και ποιητή Κώστα Καρθαίου (1878–1955). Σπούδασε στο Γερμανικό Σχολείο και έπειτα στη Φιλοσοφική Σχολή του Πανεπιστημίου Αθηνών. Καλλιέργησε ιδιαίτερα την ποίηση για παιδιά και εργάστηκε για τη διάδοση του παιδικού βιβλίου στην Ελλάδα. Το 1963 εξέδωσε, μαζί με τον σύζυγό της δημοσιογράφο Αντώνη Μπρούσαλη, το περιοδικό "Η Πλώρη", με σκοπό την καθιέρωση της δημοτικής γλώσσας.

Από τις αρχές της δεκαετίας του 1970, στράφηκε σχεδόν αποκλειστικά στην παιδική λογοτεχνία, ιδιαίτερα στην ποίηση, την οποία ανανέωσε αισθητικά και θεματολογικά. Η ποίησή της έχει θεματικούς πυρήνες τη φύση και το παιδί και διακρίνεται για την τεχνική της αρτιότητα (με προτίμηση στην παραδοσιακή στιχουργική), την αμεσότητα, το χιούμορ και τη ζωντάνια.

Υπήρξε από τα ιδρυτικά μέλη συλλόγων όπως η Γυναικεία Λογοτεχνική Συντροφιά (έως το 1966) και ο Κύκλος Ελληνικού Παιδικού Βιβλίου. Επίσης μετέφρασε ξένους Ποιητές και συγγραφείς (Ρίλκε, Ταγκόρ, Γκαλίν, Κέρνερ κ.ά.)

## Εργογραφία

* Τα πουλιά της Ιεριχώ (1949)
* Το δέντρο του ουρανού (1961)
* Χαρταετοί στον ουρανό (1972,βραβείο Γυναικείας Λογοτεχνικής Συντροφιάς)
* Ανοιξιάτικα και κυπαρισσόμηλα (1982)
* Στα μονοπάτια του ήλιου (2000)
Συνεργάστηκε επίσης στη συγγραφή αναγνωστικών και βιβλίων για τις διακοπές:

* Ο αγέρας παίζει φλογέρα (1977,με τη Γ.Γρηγοριάδου-Σουρέλη & τον Γ.Σουρέλη)
* Αναγνωστικό Δ΄ Δημοτικού (1979,με τους Γ.Γρηγοριάδου-Σουρέλη & Γ.Σουρέλη)
* Χαρούμενες διακοπές (με την Κ. Μάνου-Πασσά,8τόμοι)
* Παρέα με τον Αίσωπο (1998,3τόμοι,με την Κ.Μάνου-Πασσά)

## Παραπομπές


## Εξωτερικοί σύνδεσμοι
*Βιογραφία στο sansimera.gr.

Κατηγορία:Έλληνες συγγραφείς του 20ού αιώνα
Κατηγορία:Ελληνίδες ποιήτριες
Κατηγορία:Νεοέλληνες ποιητές
Κατηγορία:Έλληνες μεταφραστές
Τροπόπαυση

Ως **Τροπόπαυση** χαρακτηρίζεται το ανώτατο διαχωριστικό σύνορο όπου λήγει η τροπόσφαιρα και πριν ξεκινήσει η στρατόσφαιρα. Παλαιότερα, πολλοί νόμιζαν ότι ήταν ένα λεπτό συνεχές στρώμα από τους Πόλους μέχρι τον Ισημερινό. Σήμερα όμως έχει διαπιστωθεί πως δεν είναι συνεχής και ότι διακρίνεται σε τρία (κατακορύφως) ανισόπεδα στρώματα όπου το ένα καλύπτει μέρος του άλλου, χωρίς όμως και να αγγίζει ή να εφάπτεται το ένα του άλλου.
350px|thumb|right|Οι ασυνέχειες της Τροπόπαυσης και οι τοποθεσίες δημιουργίας των αντίστοιχων Αεροχειμάρρων.

Αυτές οι κλιμακωτές, όπως θα μπορούσαν να διακριθούν, μη συνεχείς επιφάνειες της τροπόπαυσης πάνω από τις αρκτικές (χαμηλότερες) και των μέσου πλάτους περιοχών (μεσαίες), παρουσιάζουν ιδιαίτερο ενδιαφέρον γιατί ακριβώς σ΄ αυτές (σε ύψος 6.000 έως 10.000 μέτρα) δημιουργούνται αλλεπάλληλοι σωληνωτοί και πολύ ορμητικοί χείμαρροι αέρος μεγάλης ταχύτητας. Ονομάζονται επίσημα Αεροχείμαρροι (Jet streams) και δημιουργούνται από συνδυασμό της ατμοσφαιρικής θέρμανσης (από την ηλιακή ακτινοβολία και σε ορισμένους άλλους πλανήτες και από την εσωτερική θερμότητα) και της περιστροφής του πλανήτη γύρω από τον άξονά του.

## Δείτε επίσης

* Αεροχείμαρρος
* Τροπόσφαιρα
* Στρατόσφαιρα

Κατηγορία:Ατμόσφαιρα
461 π.Χ.

## Γεγονότα
* Αρχή της κατασκευής των Μακρών Τειχών, μεταξύ Αθήνας και Πειραιά. Η κατασκευή τους ολοκληρώθηκε το 455 π.Χ..
* Εξοστρακίζεται ο Κίμων, που είχε απωλέσει τη δημοτικότητά του εξαιτίας της φιλοσπαρτιατικής πολιτικής του. Ο εξοστρακισμός του Κίμωνος και η δολοφονία του Εφιάλτη καθιστά τον Περικλή τον μοναδικό καλό ρήτορα στην Αθήνα.

## Γεννήσεις

## Θάνατοι
* Εφιάλτης, Αθηναίος πολιτικός της δημοκρατικής μερίδας στην αρχαία Αθήνα και εισηγητής πολιτειακών μεταρρυθμίσεων (δολοφονήθηκε)

Κατηγορία:Έτη
Μαρία Μενούνος

H **Μαρία Μενούνος** (*Maria Menounos*,  8 Ιουνίου 1978) είναι Ελληνο/Αμερικανίδα δημοσιογράφος και ηθοποιός, ελληνικής καταγωγής.

Το 2004 το περιοδικό People την συμπεριέλαβε στη λίστα του ως μία απο τους 50 πιο όμορφους ανθρώπους. 
Εργάζεται ως δημοσιογράφος στο κανάλι NBC στις εκπομπές *Today Show* και *Access Hollywood*. 'Εχει παίξει σε ταινίες όπως το *[[Fantastic Four (ταινία, 2005)|Fantastic Four]]* (2005) και *Kickin It Old Skool* (2007). Επίσης το 2005 χάρισε τη φωνή της στον χαρακτήρα Eva Adara στο video game *[[From Russia with Love (βιντεοπαιχνίδι)|James Bond 007: From Russia with love]]*.

Το 2006, μαζί με τον τραγουδιστή Σάκη Ρουβά παρουσίασε τον 51ο Ευρωπαϊκό Διαγωνισμό Τραγουδιού της Eurovision που πραγματοποιήθηκε στην Αθήνα το 2006. 
 
Το 2008 έγινε η πρώτη δημοσιογράφος που πήρε συνέντευξη από ολόκληρη την οικογένεια του Μπαράκ Ομπάμα.

## Πρώτα Χρόνια
Γεννήθηκε στο Μέντφορντ της Μασσαχουσέτης από Έλληνες γονείς, τους Κώστα και Λίτσα Μενούνος, με καταγωγή από τον Άκοβο Αρκαδίας. Έχει έναν μικρότερο αδελφό, τον Πίτερ και φοίτησε στο Medford High School.

Το 1995, ξεκίνησε να παίρνει μέρος σε διαγωνισμούς ομορφιάς και το 1996 αναδείχθηκε Miss Massachusetts Teen USA. Επίσης συμμετείχε στον διαγωνισμό Miss Teen USA όπου έφτασε στις 15 καλύτερες. Το 2000, συμμετείχε στον διαγωνισμό για την ανάδειξη της  Miss Massachusetts USA όπου βγήκε δεύτερη ενώ την ίδια χρονιά, ολοκλήρωσε και τις σπουδές δημοσιογραφίας στο Emerson College της Βοστώνης.

## Προσωπική ζωή
Τον Απρίλιο του 1998, ξεκίνησε τη σχέση της με τον σκηνοθέτη και παραγωγό Κέβιν Αντεργκάρο. Στις 31 Δεκεμβρίου 2017, παντρεύτηκαν στο Times Square της Νέας Υόρκης σε μια τελετή που προβλήθηκε από το κανάλι FOX και την εκπομπή Fox's New Year's Eve with Steve Harvey. Το ζευγάρι παντρεύτηκε και με παραδοσιακό θρησκευτικό γάμο στις 6 Οκτωβρίου 2018 στον Άκοβο.

## Πηγές



Κατηγορία:Αμερικανοί ελληνικής καταγωγής
Κατηγορία:Αμερικανοί τηλεπαρουσιαστές
Κατηγορία:Αμερικανίδες ηθοποιοί κινηματογράφου
Κατηγορία:Επαγγελματίες παλαιστές
Κατηγορία:Αμερικανίδες ηθοποιοί τηλεόρασης
Κατηγορία:Διαγωνισμός Τραγουδιού Eurovision 2006
Κατηγορία:Πολιτογραφημένοι πολίτες της Ελλάδας
Στάδιο (μονάδα μήκους)

Το **στάδιο** ήταν μονάδα μέτρησης μήκους την οποία χρησιμοποιούσαν οι Αρχαίοι Έλληνες, ίση με το μήκος ενός αθλητικού σταδίου (600 ποδιών)  σε μήκος που αντιστοιχεί σε  182,18 μέτρα.

Το μήκος του σταδίου, του οποίου βασική μονάδα ήταν ο «πους», διέφερε από τόπο σε τόπο (Πόλη-Κράτος). Για παράδειγμα το στάδιο της αρχαίας Ολυμπίας ήταν 192,27 μ., αυτό της αρχαίας Επιδαύρου 181,08 μ., αυτό των Δελφών 177,55 μ., ενώ αυτό που χρησιμοποιήθηκε αργότερα για τη μέτρηση αποστάσεων ήταν 177,40 μ.

Τις υποδιαιρέσεις του σταδίου αναφέρει ο Ηρόδοτος (Β΄-149) κατά την περιγραφή της αιγυπτιακής λίμνης της Μοίριος λέγοντας πως το στάδιο ισοδυναμούσε με 6 πλέθρα ή 100 οργιές ή 600 πόδες. Έτσι το υπό του Ηροδότου αναφερόμενο στάδιο υπολογίζεται ως ισούμενο με 186 περίπου μέτρα. Το δε μήκος των 600 ποδών είχε ορισθεί για αγώνα των δρομέων της αρχαίας Ολυμπίας.
* Επίσης το στάδιο ήταν και αρχέγονο μέτρο ενός δρόμου αροτριώντων βοών που οι Δωριείς αποκαλούσαν «σπάδιον».
* Ως μονάδα μήκους, το στάδιο ήταν επίσης σε χρήση και κατά την εποχή της συγγραφής της Καινής Διαθήκης. Αναφέρεται στα χωρία: Β' Μακκαβαίων 11:5, Λουκάς 24:13, Ιωάννης 6:19, Αποκάλυψη 14:20, Αποκάλυψη 21:16.

Στη ρωμαϊκή εποχή στάδιο θεωρείτο το ένα όγδοο (1/8) του ρωμαϊκού μιλίου.

Από τις αρχές του 20ού αιώνα χρησιμοποιείται το ναυτικό στάδιο στη μέτρηση θαλασσίων αποστάσεων κατωτέρων του μιλίου που ισούται με το 1/10 του ναυτικού μιλίου, ίσο με 100 οργιές, ή 200 γυάρδες δηλαδή 185,2 μ.

## Δείτε επίσης
* Πούς (μονάδα μήκους)

## Βιβλιογραφία
* *Νεώτερο εγκυκλοπαιδικό Λεξικό Ηλίου*, τ.17 σ.196.
* *Εγκυκλοπαιδικό Λεξικό Ελευθερουδάκη*, Αθήνα 1931.
* ''Βιβλική Εγκυκλοπαίδεια''

Κατηγορία:Μονάδες μήκους
Κατηγορία:Ελληνικές μονάδες μέτρησης
Κατηγορία:Αρχαίες μονάδες μήκους
Ανίμπαλ Καβάκο Σίλβα

Ο **Ανίμπαλ Καβάκο Σίλβα** είναι πολιτικός, 21ος Πρόεδρος της Πορτογαλίας από το 2006 ως το 2016.

Γεννήθηκε στο Λουλέ, στις 15 Ιουλίου 1939. Σπούδασε Οικονομικά και η δεκαετής πρωθυπουργία του την περίοδο 1985-1995 ήταν η μακροβιότερη θητεία οποιουδήποτε Πορτογάλου πρωθυπουργού στην ιστορία της χώρας. Ήταν πρωθυπουργός από τις 6 Νοεμβρίου 1985 ως τις 28 Οκτωβρίου 1995. Επίσης ήταν ο πρώτος πρωθυπουργός που εξασφάλισε απόλυτη κοινοβουλευτική πλειοψηφία, κάτι που επιτεύχθηκε από τον ίδιο δύο φορές. Τον διαδέχθηκε στην πρωθυπουργία ο Αντόνιο Γκουτέρρες (*Antonio Guterres*).

## Εκλογή στην προεδρία, 2006
Ο σοσιαλδημοκράτης Σίλβα εξελέγη το 2006 ο πρώτος κεντροδεξιός Πρόεδρος στη χώρα. Με ποσοστό 50,59% ο πρώην πρωθυπουργός της χώρας εξασφάλισε την απόλυτη πλειοψηφία από τον πρώτο γύρο στις προεδρικές εκλογές της 22 Ιανουαρίου 2006. Ο ιστορικός ηγέτης των Πορτογάλων σοσιαλιστών και υποψήφιος στις προεδρικές εκλογές, Μάριο Σοάρες, αναγνώρισε τη νίκη από τον Σίλβα από τον πρώτο γύρο.

## Επανεκλογή 2011
Ο Σίλβα εξελέγη για μία ακόμη θητεία, κερδίζοντας τις προεδρικές εκλογές από τον πρώτο γύρο, στις 23 Ιανουαρίου 2011, επικρατώντας με ποσοστό 52,9% έναντι 19,7% του αντιπάλου του ,Μανουέλ Αλέγκρε, από το Σοσιαλιστικό Κόμμα.

Λίγο μετά την επανεκλογή του στο ύπατο αξίωμα, ανακοινώθηκε ότι ο ίδιος αποφάσισε να μην λαμβάνει τον μισθό για το αξίωμά του, ύψους 6.523,93 ευρώ, καθώς λάμβανε σύνταξη 10.000 ευρώ μηνιαίως.

## Παραπομπές



Κατηγορία:Πρωθυπουργοί της Πορτογαλίας
Κατηγορία:Πρόεδροι της Πορτογαλίας
Κούλα Αγαγιώτου

Η **Κούλα Αγαγιώτου** (Αθήνα, 16 Μαΐου 1915 - 25 Οκτωβρίου 2006) ήταν Ελληνίδα ηθοποιός του θεάτρου, του κινηματογράφου, της τηλεόρασης.

## Βιογραφία
Σημαντικές εμφανίσεις της στον κινηματογράφο ήταν στις ταινίες *[[Ευδοκία (ταινία)|Ευδοκία]]* του Αλέξη Δαμιανού και *[[Δόκτωρ Ζι-Βέγγος]]* με τον Θανάση Βέγγο και τον Διονύση Παπαγιαννόπουλο.

Ο ρόλος που την έκανε περισσότερο γνωστή στο ελληνικό κοινό είναι εκείνος της μητέρας του Βάσου Ανδριανού στη σειρά *[[Μεθοριακός Σταθμός|Μεθοριακός σταθμός]]*, καθώς επίσης και ο ρόλος της Σοφίας Σοφιανού στη σειρά *[[Το ρετιρέ]]*. Ως μητέρα της Κατερίνας Σοφιανού (Κατερίνα Γιουλάκη), κατάφερνε πάντα να δημιουργεί σουρεαλιστικές καταστάσεις συνεπικουρούμενη από την εγγονή της Ειρήνη (Τζόυς Ευείδη).

## Προσωπική ζωή
Πέρασε τα τελευταία χρόνια της ζωής της στο Κουκάκι, με τη φροντίδα της ανιψιάς της Σοφίας Μπούκου. Απέκτησε μια κόρη. Πέθανε στις 25 Οκτωβρίου 2006, αλλά ο θάνατός της γνωστοποιήθηκε αργότερα. Ετάφη στο Α' Νεκροταφείο της Αθήνας.

### Υπόθεση Ζάγκα
Η Αγαγιώτου είχε απασχολήσει την επικαιρότητα το 1964, όταν ο 19χρόνος ανηψιός της (από την αδελφή της) Δημήτρης Ζάγκας, τη νύχτα της 23ης Απριλίου του 1964 δολοφόνησε με μαχαίρι την 22χρονη Μαρία Μπαβέα στο Παγκράτι. Λίγες μέρες αργότερα η Αγαγιώτου εντόπισε το μαχαίρι, καθώς διέμενε στο σπίτι της ο Ζάγκας, και το παρέδωσε μέσω του δικηγόρου της στην Αστυνομία. Ο Ζάγκας συνελήφθη τέσσερις μέρες μετά.

Στις 13 Ιουνίου του 1965, το δικαστήριο έκρινε ότι «ο κατηγορούμενος Δημήτρης Ζάγκας ήταν ανιάτως φρενοβλαβής και επικίνδυνος» και καταδικάστηκε για το φόνο, αλλά με το ελαφρυντικό της πλήρους συγχύσεως. Ωστόσο, αντί να φυλακιστεί, κλείστηκε σε ψυχιατρική κλινική.

## Φιλμογραφία
### Κινηματογράφος

### Βιντεοταινίες

### Τηλεόραση

### Τηλεοπτικό θέατρο

## Παραστασιογραφία

Όλες οι πληροφορίες προέρχονται από το έντυπο πρόγραμμα της κάθε παράστασης ή/και από σχετικά δελτία τύπου

## Εξωτερικοί Σύνδεσμοι
* 
* ''Αυλαία'', άρθρο της Ελευθεροτυπίας

## Παραπομπές


Κατηγορία:Ελληνίδες ηθοποιοί κινηματογράφου
Κατηγορία:Ελληνίδες ηθοποιοί θεάτρου
Κατηγορία:Ελληνίδες ηθοποιοί τηλεόρασης
Κατηγορία:Ενταφιασμοί στο Πρώτο Νεκροταφείο Αθηνών
Brute-force attack

Η **brute-force attack** (*επίθεση ωμής βίας*) αναφέρεται στην εξαντλητική δοκιμή  πιθανών κλειδιών που παράγουν ένα κρυπτογράφημα, ώστε να αποκαλυφθεί το αρχικό μήνυμα. Τέτοιου είδους επιθέσεις, οι οποίες χρησιμοποιούν όλα τα δυνατά κλειδιά, μπορούν πάντοτε να πραγματοποιηθούν. Συχνά, όμως, ο επιτιθέμενος ξεκινά την επίθεση χρησιμοποιώντας πιο "πιθανά", κατά την άποψή, του κλειδιά, προσπαθώντας με αυτό τον τρόπο να βρει το κλειδί πιο γρήγορα. Πρακτικά, η αναζήτηση σταματά μόλις βρεθεί το κλειδί, χωρίς να χρειαστεί περαιτέρω ενημέρωση της λίστας κλειδιών.

Στην ακαδημαϊκή βιβλιογραφία η μέθοδος brute-force είναι μέτρο ασφάλειας ενός αλγόριθμου κρυπτογράφησης. Ένας αλγόριθμος κρυπτογράφησης θεωρείται "σπασμένος" αν υπάρχει αλγόριθμος κρυπτανάλυσης, ο οποίος μπορεί να βρει το κλειδί με μικρότερη πολυπλοκότητα από τη μέθοδο brute-force, ανεξαρτήτως εάν αυτή η προσπάθεια υπολογισμού είναι εφικτή στην πράξη.

Συνήθως, το μήκος των κρυπτογραφικών κλειδιών επιλέγεται με τρόπο τέτοιο, ώστε να απαιτείται υπερβολικά μεγάλος χρόνος υπολογισμών (με βάση τις τρέχουσες υπολογιστικές δυνατότητες) και άρα να μην έχει χρηστική αξία μία τέτοιου είδους επίθεση. Ωστόσο, πολλά υπολογιστικά συστήματα έχουν κατά καιρούς γίνει στόχος brute force attack, με περισσότερο γνωστά τα συστήματα του Πενταγώνου και αστυνομικών αρχών των ΗΠΑ.

## Άλλες επιστήμες

Στα οικονομικά/αριθμητικές μεθόδους επίθεση ωμής βίας θεωρείται η προσπάθεια προσέγγισης πολύ δύσκολων προβλημάτων με μακροχρόνιες εξομοιώσεις βασισμένες σε μεγάλη υπολογιστική ισχύ, αντί για επίλυση του προβλήματος με αλγεβρικές μεθόδους.

## Βιβλιογραφία




## Εξωτερικοί σύνδεσμοι
*Brute Force attack  — Σύντομος ορισμός 
*Handbook of Applied Cryptography — εξαιρετικά αναλυτική επισκόπηση 
*Blocking Brute Force Attacks - General — εξέταση μεθόδων άμυνας 

Κατηγορία:Κρυπτογραφία
Ινδός

Η λέξη **Ινδός** μπορεί να αναφέρεται:

*Ινδός, πολίτης της Ινδίας.
*Ινδός (αστερισμός)
*Ινδός (μυθολογία)
*Ινδός ποταμός
Πρύμνη

: *Το λήμμα αυτό αφορά μέρος του πλοίου, για τον ομώνυμο αστερισμό δείτε [[Πρύμνη (αστερισμός)]]*.

**Πρύμνη** ή **Πρύμη** ή πρίμα (stern) ονομάζεται το πίσω μέρος του πλοίου όπου και αρχίζει η σύγκλιση των πλευρών μέχρι που ενώνονται.

Τα προς το μέρος της πρύμνης μέρη ονομάζονται *πρυμναία* (after) όπως είναι η πρυμναία δεξαμενή (after tank), το πρυμναίο κύτος (after hold), το πρυμναίο κατάστρωμα (after deck), πρυμναία δεξαμενή ζυγοστάθμισης (after peak) και γενικά το πρυμναίο τμήμα του πλοίου (after part).

Η κατασκευή της πρύμνης γενικά παρουσιάζει οξύτερη κύρτωση (εσωκοίλωμα) από την πλώρη διευκολύνοντας αφενός  την ολίσθηση του πλοίου, από τις παραμεριζόμενες εκ των υφάλων υγρές μάζες που τείνουν να επανέλθουν σε ηρεμία, αφετέρου την καλύτερη λειτουργία του πηδαλίου μειώνοντας την ολίσθηση της έλικας, επ΄ ωφελεία της απόδοσης σε στροφές και ταχύτητα.

Ανάλογα της μορφής κατασκευής της περί τα έξαλα διακρίνεται σε τέσσερις τύπους:
# Πολύ στρογγυλή: Μοιάζει με πρύμνη καϊκιού, τέτοια είχαν τα παλιά φορτηγά και επιβατηγά και συνεχίζουν να έχουν τα παράκτια αλιευτικά.
# Ελαφρά στρογγυλή: Που έχουν τα πλείστα των πλοίων σήμερα.
# Οξεία πρύμνη: Στη αρχή του προηγούμενου αιώνα τα πρυμναία έξαλα των πλοίων κατέληγαν όπως της πλώρης γι΄ αυτό και λέγονταν «*οξύπρυμνα*» ή «δίπρωρα» ή «αμφίπρυμνα» ή «αμφίπρωρα» πλοία, π.χ. Το θωρηκτό Αβέρωφ ήταν οξύπρυμνο, και τέλος η
# Πρύμνη καταδρομικού ή αβακωτή: Που ονομάσθηκε έτσι επειδή κατά πρώτα ναυπηγήθηκαν με τέτοια πρύμνη τα καταδρομικά. Αυτού του είδους της πρύμνης έχουν οι μικρές αλιευτικές βάρκες (άβακας), τα σύγχρονα ταχύπλοα, καθώς και τα σύγχρονα επιβατηγά οχηματαγωγά.

Τέλος στη πρύμνη φέρονται το όνομα πλοίου, ο λιμένας νηολογίου, η σημαία πλοίου, το βαρούλκο αγκύρας (στα οχηματαγωγά και αρματαγωγά) και οι ενδείξεις του πρυμναίου βυθίσματος (draught aft).

* Ο όρος **κατάπρυμα** σημαίνει κυρίως την κατά πρύμνη διεύθυνση π.χ. από *κατάπρυμα* μας πλησιάζει ένα περιπολικό.

## Εικόνες

Image:Cableship_Thalis.JPG|Στρογγυλή πρύμνη
Image:Catamaran-4.JPG|Πρύμνη πορθμείου καταμαράν


## Εκφράσεις
Συνήθεις επίσημες ναυτικές εκφράσεις με τον όρο πρύμνη είναι:
* **Ανακρούω κατά πρύμνα**, που σημαίνει αναποδίζω τις μηχανές ή κινούμαι με τη πρύμνη, χωρίς όμως να παρεκλίνεται το σκάφος κατά διεύθυνση.
* **Ανακρούω πρύμνα**, που σημαίνει στροφή του πλοίου κατά διεύθυνση αντίθετη της προηγουμένης, μεταφορικά σημαίνει υποχωρώ.
* **Βολή κατά πρύμνα**, που σημαίνει βολή πυροβολικού επί φυγής καταδιωκόμενου ή λιγότερο αμυνόμενου πλοίου.

## Εξωτερικοί σύνδεσμοι
* 
* 

Κατηγορία:Πλοίο
Κατηγορία:Εκφράσεις
Μονόκερως

Ο όρος **Μονόκερως** μπορεί να αναφέρεται: 
* Μονόκερως (αστερισμός), στον ομώνυμο αστερισμό.
* Μονόκερως (μυθολογία), στο ομώνυμο μυθολογικό ον.
* Μονόκερως (σκάκι), στον ομώνυμο πεσσό.
* Μονόκερως (αράχνη), στην ομώνυμη αράχνη.
* Μονόκερως (φάλαινα), βλέπε ναρβάλ.
Κύκνος

Η λέξη **Κύκνος** μπορεί να αναφέρεται:

* Κύκνος (πτηνό), το πτηνό.
* Κύκνος (αστερισμός), ο αστερισμός.
* Κύκνος (μυθολογία), το μυθολογικό πρόσωπο.
* Κύκνος (χωριό), χωριό στο νομό Ξάνθης.
Κασσιόπη

Η ονομασία **Κασσιόπη** μπορεί να αναφέρεται:

* Στον Κασσιόπη (αστερισμός). 
* Στη Κασσιόπη (μυθολογία), μυθική βασίλισσα της Αιθιοπίας

## Γεωγραφικοί προσδιορισμοί
* Στο χωριό και ακρωτήριο Κασσιόπη Κέρκυρας της Κέρκυρας
* Στο χωριό Κασσιόπη Πόντου στον Πόντο.
* Στον λιμένα Κασσιόπη στη σημερινή Αλβανία.

Κατηγορία:Αποσαφηνίσεις ονομάτων
Γερανός

Η λέξη **γερανός** μπορεί να αναφέρεται:

* Σε μηχάνημα για την ανύψοση αντικειμένων μεγάλου βάρους, και συνεκδοχικά στο όχημα (αυτοκίνητο ή σιδηροδρομικό όχημα) που φέρει τέτοιο μηχάνημα.
* Σε γένος πουλιών.
* Σε αστερισμό του ουρανού.
* Σε όρο των πολεμικών τεχνών.
Δεμίρι Αρκαδίας

Το **Δεμίρι**, παλαιότερα γνωστό ως **Δεμήρι**, είναι οικισμός του δήμου Τρίπολης στον Νομό Αρκαδίας της Πελοποννήσου. Σύμφωνα με τα στοιχεία της απογραφής του 2011, ο πληθυσμός του ανέρχεται στους 87 κατοίκους, οι οποίοι ασχολούνται κυρίως με τη γεωργία.

## Γενικά και ιστορικά στοιχεία
αριστερά|μικρογραφία|Παλιά πέτρινα σπίτια. Στο βάθος δεξιά φαίνεται η εκκλησία του χωριού.
Το Δεμίρι είναι κτισμένο σε υψόμετρο 650 μέτρων, στο νότιο τμήμα του μαντινειακού οροπεδίου, σε απόσταση 7 χλμ. από την Τρίπολη. Ιστορικά και γεωγραφικά περιλαμβάνεται στα χωριά της Τεγέας.

Η ονομασία του χωριού είναι τουρκικής προέλευσης και εικάζεται προς προήλθε από το όνομα κάποιου Οθωμανού τοπικού άρχοντα. Προεπαναστατικά, το χωριό αν και αμιγώς χριστιανικό, ανήκε σε Οθωμανούς γαιοκτήμονες. Αργότερα, στη διάρκεια της Ελληνικής Επανάστασης, καταστράφηκε από τις δυνάμεις του Ιμπραήμ πασά. Για την εποχή της Επανάστασης, αναφέρεται ως αγωνιστής από το χωριό ο ιερέας παπα-Σταμάτης, έχοντας τον βαθμό του υπαξιωματικού α΄ τάξεως.

Σύμφωνα με διάφορες εκτιμήσεις των ετών 1828-1830, εκείνη την περίοδο στο Δεμίρι ζούσαν 19 με 29 οικογένειες, με τον συνολικό πληθυσμό του να μην υπερβαίνει τους 100 κατοίκους. Το 1844 είχε 147 κατοίκους, ενώ στα τέλη του 19ου αιώνα (1896) ζούσαν στον οικισμό 181 άτομα.

Αργότερα, την περίοδο της Κατοχής, κάτοικοι του χωριού συμμετείχαν ενεργά στην Εθνική Αντίσταση, μέσα από τις τάξεις του ΕΑΜ/ΕΛΑΣ. Στο Δεμίρι γεννήθηκε ο ιδρυτής της σοκολατοποιίας ΑΒΕΖΑΠ, Γεώργιος Κωστόπουλος.

Διοικητικά, το Δεμίρι υπήχθη το 1835 στον δήμο Τεγέας, ενώ από το 1912 μέχρι το 1997 ανήκε στην επαρχία Μαντινείας. Στη συνέχεια υπήχθη στον ανασυσταθέντα καποδιστριακό Δήμο Τεγέας και από το 2011 ανήκει στην τοπική κοινότητα Στρίγκου του διευρυμένου δήμου Τρίπολης. Το 1940 το όνομα του οικισμού τροποποιήθηκε ελαφρά από Δεμήρι σε Δεμίρι.

## Απογραφές πληθυσμού

## Παραπομπές


Κατηγορία:Δήμος Τρίπολης
Κατηγορία:Χωριά της περιφερειακής ενότητας Αρκαδίας
Λούντβιχ Σκόττι

Ο **Λούντβιχ Ντερανγκαντέιτζ Σκόττι** (*Ludwig Derangadage Scotty*, 20 Ιουνίου 1948 - 25 Φεβρουαρίου 2026) ήταν πρόεδρος της Ναουρού (από το 2004 έως το 2007).

Γεννήθηκε στην Ναουρού στις 20 Ιουνίου 1948. Ήταν Πρόεδρος από τις 29 Μαΐου του 2003 μέχρι τις 8 Αυγούστου 2003 και ξανά από τις 22 Ιουνίου 2004 ως το 2007. Από την επαρχία Αναμπάρ, υπηρέτησε στην προεδρία της Βουλής ως το 2000. Στη διάρκεια της προσωρινής κυβερνήσεως του Ντέρογκ Γκιούρα, ο Σκόττι εξελέγη Πρόεδρος του Ναουρού με ψήφους 10-7, από το κοινοβούλιο κερδίζοντας τον Κίνζα Κλοντούμαρ. Ο ίδιος ανέλαβε και Υπουργός Εξωτερικών και ανατράπηκε με πρόταση μομφής, τον Αύγουστο του 2003. Αντικαταστάθηκε από το René Harris. Επέστρεψε στην Προεδρία το 2004, έπειτα από την αυτομόληση ενός βουλευτή. Τον Οκτώβριο του  2004 εξελέγη για μια ακόμη φορά βουλευτής. Στις 25 Αυγούστου 2007 το κόμμα του πέτυχε σαρωτική νίκη στις βουλευτικές εκλογές.

Στις 13 Νοεμβρίου 2007 δεν πέρασε πρόταση μομφής κατά της κυβέρνησής του με οριακή μειοψηφία (8 υπέρ της πρότασης, 7 κατά).

Ωστόσο, στις 19 Δεκεμβρίου 2007 το Κοινοβούλιο κατόρθωσε να περάσει πρόταση μομφής με 10 υπέρ και 7 κατά. Έτσι, ο Σκόττι εγκατέλειψε την προεδρία και τον διαδέχθηκε στο αξίωμα ο Μάρκους Στίβεν.

Απεβίωσε έπειτα από σύντομη ασθένεια στις 25 Φεβρουαρίου 2026 σε ηλικία 77 ετών.

## Παραπομπές


Σκοττι
Γιώργος Πατριαρχέας

Ο **Γιώργος Σ. Πατριαρχέας** (1908 - 1999) ήταν Έλληνας ποιητής.

## Βιογραφία
Γεννήθηκε στην Κωνσταντινούπολη, όπου και το 1949 ξεκινά την προσπάθεια μεταγραφής των ποιημάτων του κορυφαίου των συμβολιστών ποιητών Στεφάν Μαλαρμέ, την οποία θα συνεχίσει ακολούθως στην Αθήνα, όταν απελαύνεται το 1957, παράλληλα με την έκδοση των ποιητικών του συλλογών. Τελικά η μετάφραση των ποιημάτων του Μαλαρμέ εκδίδεται το 1975 και επανεκδίδεται το 1992 από τον Χ.Α. Δάρρα των εκδόσεων Ιδεόγραμμα. Χαρακτηριστική για το συγκεκριμένο έργο είναι η ρήση του ποιητή Ανδρέα Καραντώνη πως *"ο Γ.Σ.Π είναι μια Χίμαιρα, όπως μια εξαίσια και ανεπανάληπτη Χίμαιρα είναι και ο Στ. Μαλαρμέ. Και πως είναι εύλογη η περιέργεια να δει κανείς πώς μια Χίμαιρα θα μετεμψυχώσει και θα λεκτικοποιήσει σε μιάν άλλη γλώσσα μιαν άλλη Χίμαιρα..."*(1). Ο ποιητής πέθανε, όπως έζησε, αθόρυβα, σάμπως να ήθελε να επισφραγίσει την ίδια του την ποίηση με την έσχατη πράξη κατάδυσης στο τίποτα. Κεντρική μέριμνα του έργου του υπήρξε ακριβώς η ψηλάφηση του τίποτα, μια ψηλάφηση κυριολεκτική, κατά την οποία κάθε λέξη αναλογεί σε μια αίσθηση και κάθε στίχος σε μια πλήρη συγγυμνασία των αισθήσεων. Όμως, με επιμονή και σεμνότητα πέτυχε να κατεργαστεί αυτή τη μηδενική ποιότητα του σημερινού κόσμου και να την μετουσιώσει σε λόγο, να τη διαυγάσει και να την αρθρώσει σε εύκοσμο και ευάγωγο σύνολο, κτήμα εσαεί της ελληνικής παράδοσης (2).

## Έργα
*Αιχμάλωτοι στίχοι, 1955
*Εν ημέραις οδύνης, 1959
*Ποίημα, 1960
*Ένοπτρον, 1961
*Ιδεόγραμμα, 1962
*Εναρμόνιον, 1963
*Πυρόσφαιρα, 1964
*Γη... εν άθλοις, 1972
*Ωφείλημα, 1975
*Διά κινναβάρεως η υπογραφή, 1980
*Ετοιμασία Χρυσόθρονος, 1980
*Από Άλφα εις ωμέγα το Ενεστώς, 1981
*Βιοσταθμοί Ομοιοτύπως, 1994
*Ήχων συμφυή χαριστήρια, 1994

**Μεταφράσεις**

*Θάνατος του Μπαλντερ και άλλα ποιήματα, του Ισλανδού Singurdur Magnusson, 1961
*Τα ποιήματα του Stéphane Mallarmé, 1975, 1992

## Πηγές
1. Χ. Δάρρας, Εισαγωγή "Τα ποιήματα του Stéphane Mallarmé", εκδ. Ιδεόγραμμα, 1992
2. Βρασίδας Καραλής, Η λεξιδραματουργία του Γ. Σ. Πατριαρχέα, περιοδικό «Διαβάζω», τεύχος 416, Μάρτιος 2001

Κατηγορία:Έλληνες μεταφραστές
Κατηγορία:Έλληνες ποιητές
Κατηγορία:Νεοέλληνες ποιητές
Σιλίμνα Αρκαδίας

Η **Σιλίμνα** είναι χωριό της Περιφερειακής Ενότητας Αρκαδίας. Διοικητικά ανήκει στην Κοινότητα Σιλίμνας, της Δημοτικής Ενότητας Φαλάνθου του Δήμου Τρίπολης και υπάγεται στην Περιφέρεια Πελοποννήσου, της Αποκεντρωμένης Διοίκησης Πελοποννήσου - Δυτικής Ελλάδας - Ιονίου.

## Πληροφορίες
Η **Σιλίμνα** είναι χωριό της Αρκαδίας, χτισμένη στις πλαγιές του Μαινάλου, σε υψόμετρο 899 μέτρων. Απέχει 6 χιλιόμετρα βορειοδυτικά από την Τρίπολη. Το 1991 είχε 110 κατοίκους, οι οποίοι ασχολούνται κυρίως με καλλιέργειες και την κτηνοτροφία. Σύμφωνα με την Απογραφή του 2011, έχει 68 κατοίκους.

Η Σιλίμνα έπαιξε σημαντικό ρόλο κατά την Επανάσταση του 1821. Στην τοποθεσία "επάνω Χρέπα", είχε το στρατηγείο και το στρατόπεδό του, ο Θεόδωρος Κολοκοτρώνης κατά τη διάρκεια της Πολιορκίας της Τρίπολης. Επίσης, στην τοποθεσία "Τρίκορφα", ο επισκέπτης μπορεί ακόμα να βρει μερικά από τα ελληνικά "ταμπούρια" όπου το 1825 οι Έλληνες πολεμιστές υπό την αρχηγία των Πλαπούτα και Γρηγοριάδη, έδωσαν άνιση και αιματηρή μάχη με τον στρατό του Ιμπραήμ.

Ενετική απογραφή του 1762 αναφέρει δύο ναούς στο χωριό, την Αγία Παρασκευή και την Παναγία. Η Ευαγγελίστρια βρίσκεται στο κέντρο του χωριού: πρόκειται για τρίκλιτη βασιλική, που ανακαινίστηκε το 1897 σύμφωνα με την επιγραφή στην είσοδο, με κωδωνοστάσιο με δυο καμπάνες, που χτίστηκε το 1908 από δωρεά κατοίκων που είχαν φύγει στο εξωτερικό. Η Αγία Παρασκευή χρησιμοποιείται για νεκροταφείο και είναι χτισμένη από πέτρα, θολωτή.

Οι κατοικίες του χωριού είναι συνήθως ενός ορόφου, κτισμένες από πέτρα, με σανιδένιες πόρτες και κεραμιδοσκεπή. Έχουν χτιστεί κυρίως το πρώτο μισό του 20ου αιώνα, ενώ σώζονται και ορισμένες από τα τέλη του 19ου αιώνα. Το παλιό σχολείο χτίστηκε το 1904 αλλά καταστράφηκε κατά τη Γερμανική Κατοχή. Στην ίδια θέση ανεγέρθηκε νέο σχολείο, με δωρεές Ελλήνων Ομογενών από την Αμερική, το οποίο σήμερα έχει μετατραπεί σε πολιτιστικό κέντρο και φιλοξενεί μικρό λαογραφικό μουσείο.

Τριγύρω από το χωριό βρίσκονται πολλές βρύσες και πηγές, οι οποίες χρησίμευαν για πόσιμο νερό και για το πότισμα των ζώων. Στην πλατεία στέκει ανδριάντας του γιου του Θεόδωρου Κολοκοτρώνη, Πάνου, ο οποίος κατά τον εμφύλιο του 1824 δολοφονήθηκε στο κοντινό χωριό Παλλάντιο αλλά ετάφη στην Σιλίμνα.

Το χωριό είναι ο τόπος καταγωγής του ελληνοαμερικανού υπερμαραθωνοδρόμου Ντην Καρνάζη από την πλευρά του πατέρα του.

## Διοικητικές μεταβολές

μικρογραφία|Δημοτική Ενότητα Φαλάνθου

## Εξωτερικοί σύνδεσμοι
* Σιλίμνα 
* Δήμος Φαλάνθου - Σιλίμνα

## Παραπομπές


Κατηγορία:Χωριά της περιφερειακής ενότητας Αρκαδίας
Κατηγορία:Χωριά του Μαινάλου
Κατηγορία:Δήμος Τρίπολης
Κατηγορία:Δήμος Φαλάνθου
Κτίσματα Ιωαννίνων

Τα **Κτίσματα** (πρώην *Αρίνιστα*) είναι χωριό του δήμου Πωγωνίου στον νομό Ιωαννίνων της Περιφέρειας Ηπείρου. Σύμφωνα με την απογραφή του 2011, ο πληθυσμός του ανέρχεται στους 244 κατοίκους.

## Γενικά - ιστορικά στοιχεία
Τα Κτίσματα βρίσκονται στα ελληνοαλβανικά σύνορα σε υψόμετρο 414 μέτρα, σε κοντινή απόσταση με την συνοριακή διάβαση Κακαβιάς. Μέχρι το 1927 ονομαζόταν Αρίνιστα και ήταν έδρα της ομώνυμης κοινότητας και του δημοτικού διαμερίσματος του δήμου Δελβινακίου. Το χωριό κατελήφθη προσωρινά από τα ιταλικά στρατεύματα κατά τις πρώτες μέρες του Ελληνοϊταλικού Πολέμου, ενώ επί Εμφυλίου εκκενώθηκε από τους κατοίκους του από τον Δεκέμβριο του 1947 μέχρι και το τέλος των συγκρούσεων.

## Πληθυσμός

## Παραπομπές


## Βιβλιογραφία
* Χρήστος Μ. Μάτσιας, *[http://balkaneana.eu/explore/index.php?page=viewcho&id=166 Πωγώνι- Δερόπολη. Ήθη, έθιμα, τραγούδια] *, εκδόσεις Δωδώνη, Αθήνα - Γιάννινα 1995.
* Μιχαήλ Σταματελάτος, Φωτεινή Βάμβα-Σταματελάτου, *Γεωγραφικό Λεξικό της Ελλάδας*, ΤΑ ΝΕΑ, 2012, Α΄ τόμος.

Κατηγορία:Χωριά της περιφερειακής ενότητας Ιωαννίνων
Κατηγορία:Δήμος Δελβινακίου
Κατηγορία:Συνοριακές διελεύσεις Ελλάδας-Αλβανίας
Κατηγορία:Δήμος Πωγωνίου